
Betegtájékoztató: Információk a beteg számára

Ruxolitinib Sandoz 5 mg tabletta
Ruxolitinib Sandoz 10 mg tabletta
Ruxolitinib Sandoz 15 mg tabletta
Ruxolitinib Sandoz 20 mg tabletta

ruxolitinib

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
1. Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
1. A betegtájékoztatóban szereplő információk Önre vagy gyermekére vonatkoznak, a szövegben azonban csak az Ön megfogalmazás szerepel.

A betegtájékoztató tartalma:

0. Milyen típusú gyógyszer a Ruxolitinib Sandoz tabletta (a továbbiakban Ruxolitinib Sandoz) és milyen betegségek esetén alkalmazható?
0. Tudnivalók a Ruxolitinib Sandoz szedése előtt
3.	Hogyan kell szedni a Ruxolitinib Sandoz-t?
4.	Lehetséges mellékhatások
5.	Hogyan kell a Ruxolitinib Sandoz-t tárolni?
6.	A csomagolás tartalma és egyéb információk


1. Milyen típusú gyógyszer a Ruxolitinib Sandoz és milyen betegségek esetén alkalmazható?

A Ruxolitinib Sandoz a ruxolitinib nevű hatóanyagot tartalmazza.

A Ruxolitinib Sandoz-t olyan felnőtt betegek kezelésére alkalmazzák, akik lépmegnagyobbodással járó vagy tüneteket okozó mielofibrózisban, a vért érintő rosszindulatú daganatok egyik ritka fajtájában szenvednek.

A Ruxolitinib Sandoz-t az olyan, policitémia vérában szenvedő felnőtt betegek kezelésére alkalmazzák, akiknél a hidroxikarbamid-kezelés nem hatékony vagy elviselhetetlen mellékhatásokat okoz.

A Ruxolitinib Sandoz a következő betegek kezelésére is alkalmazható:
· akut graft verzusz hoszt betegségben (GvHD) szenvedő, legalább 28 napos gyermekek, serdülők, valamint felnőttek.
· krónikus GvHD-ben szenvedő, legalább 6 hónapos gyermekek, serdülők, valamint felnőttek. Kétféle GvHD létezik: a korai forma neve akut GvHD, amely jellemzően röviddel a szervátültetés után lép fel, és a bőrt, a májat, valamint a tápcsatornát érintheti; a másik forma neve krónikus GvHD, amely később, hetekkel vagy hónapokkal a szervátültetés után alakul ki. A krónikus GvHD szinte mindegyik szervet érintheti.

Hogyan hat a Ruxolitinib Sandoz?
A mielofibrózis jellegzetességeinek egyike a megnagyobbodott lép. A mielofibrózis a csontvelő betegsége, amelyben a csontvelőt hegszövet helyettesíti. A kóros csontvelő nem tud többé elegendő mennyiségű egészséges vérsejtet termelni, és ennek következtében a lép jelentősen megnagyobbodik. A mielofibrózisban szenvedő betegeknél ez a gyógyszer – bizonyos enzimek (az úgynevezett Janus-kinázok) működésének gátlásával – csökkenteni tudja a lép méretét, és csökkenti az olyan tüneteket, mint például az éjszakai verejtékezés, a csontfájdalom és a fogyás. Ez a gyógyszer segít csökkenteni a súlyos vérképzőszervi betegségek vagy érrendszeri szövődmények kockázatát.

A policitémia véra egy csontvelőbetegség, amelyben a csontvelő túl sok vörösvértestet termel. A vér az emelkedett vörösvértestszám következtében sűrűvé válik. Ez a gyógyszer azáltal képes enyhíteni a tüneteket, csökkenteni a lép méretét és a termelődő vörösvértestek mennyiségét a policitémia vérában szenvedő betegeknél, hogy célzottan gátolja a Janus-kinázoknak (JAK1 és JAK2) nevezett enzimeket, ezáltal csökkentheti a súlyos vérképzőszervi betegségek és érrendszeri szövődmények kockázatát.

A graft verzusz hoszt betegség szervátültetés után fellépő szövődmény, amely akkor alakul ki, amikor a donorszövet (például a csontvelő) bizonyos sejtjei (a T-sejtek) nem ismerik fel a gazdaszervezet sejtjeit vagy szerveit, és megtámadják azokat. A Janus-kinázoknak nevezett enzimek (JAK1 és JAK2) célzott gátlásával ez a gyógyszer csökkenti az akut és a krónikus graft verzusz hoszt betegség jeleit és tüneteit, ezzel enyhíti a betegséget, és javítja az átültetett sejtek túlélését.

Ha bármilyen további kérdése van a Ruxolitinib Sandoz hatásáról, vagy azzal kapcsolatban, hogy miért ezt a gyógyszert írták fel Önnek, kérdezze meg kezelőorvosát.


2. Tudnivalók a Ruxolitinib Sandoz szedése előtt

Gondosan kövesse kezelőorvosa összes utasítását. Azok eltérhetnek az ebben a betegtájékoztatóban található általános információktól.

Ne szedje a Ruxolitinib Sandoz-t:
· ha allergiás a ruxolitinibre vagy a gyógyszer (6. pontban felsorolt) egyéb összetevőjére;
· ha terhes vagy szoptat (lásd 2. pont „Terhesség, szoptatás és fogamzásgátlás”).

Figyelmeztetések és óvintézkedések
A Ruxolitinib Sandoz szedése előtt beszéljen kezelőorvosával vagy gyógyszerészével, ha:
· bármilyen fertőzése van. A gyógyszerrel történő kezelés elkezdése előtt az Önnél fennálló fertőzés kezelésére lehet szükség;
· valaha tuberkulózisban szenvedett, vagy közeli kapcsolatban volt bárkivel, akinek tuberkulózisa volt. Kezelőorvosa vizsgálatokat kérhet, hogy lássa, van-e Önnek tuberkulózisa vagy bármilyen más fertőzése;
· valaha hepatitisz-B-fertőzése volt;
· vesebetegsége van vagy májbetegsége van, vagy korábban volt, mert lehet, hogy kezelőorvosának más adagban kell felírnia ezt a gyógyszert;
· valaha rosszindulatú betegsége volt, különös tekintettel a bőr rosszindulatú daganatára;
· szívproblémái vannak vagy voltak;
· 65 éves vagy annál idősebb. A 65 éves és annál idősebb betegeknél fokozott lehet a szívproblémák, például a szívroham és bizonyos típusú rosszindulatú betegségek kockázata;
· Ön dohányzik vagy korábban dohányzott.

A Ruxolitinib Sandoz-kezelés alatt beszéljen kezelőorvosával vagy gyógyszerészével, ha:
· lázat, hidegrázást vagy a fertőzés egyéb tüneteit észleli;
· tartós köhögést és véres köpetet, lázat, éjszakai izzadást és testsúlycsökkentést észlel (ezek a tuberkulózis jelei lehetnek);
· az alábbi tünetek bármelyike megjelenik, vagy az Ön közelében bárki észleli, hogy Önnél ezen tünetek bármelyike előfordul: zavartság vagy gondolkodási nehézség, egyensúlyzavar vagy járási nehézség, ügyetlenség, beszédzavar, erőtlenség vagy gyengeség a test egyik oldalán, homályos látás és/vagy látásvesztés. Ezek egy súlyosabb agyi fertőzés jelei lehetnek, és kezelőorvosa további vizsgálatokat és kontrollvizsgálatot javasolhat;
· fájdalmas, hólyagképződéssel járó bőrkiütések alakulnak ki Önnél (ezek az övsömör tünetei);
· bármilyen bőrelváltozása van. Ez további megfigyelést tehet szükségessé, mivel bizonyos típusú (nem melanóma típusú) rosszindulatú bőrdaganatokról számoltak be;
· hirtelen légszomj vagy légzési nehézség, mellkasi fájdalom vagy a hát felső részén kialakuló fájdalom lép fel Önnél, ha megduzzad a lába vagy a karja, fáj vagy érzékeny a lába, illetve ha kivörösödik vagy elszíneződik a láb vagy a kar, ezek ugyanis a vénákban kialakuló vérrög jelei lehetnek.

Gyermekek és serdülők
Ez a gyógyszer 18 évesnél fiatalabb, mielofibrózisban vagy policitémia vérában szenvedő gyermekek és serdülők esetében nem alkalmazható, mert ebben az életkorban nem vizsgálták.

Graft verzusz hoszt betegség kezelésére a Ruxolitinib Sandoz a 28 napos és annál idősebb betegeknél alkalmazható.

Egyéb gyógyszerek és a Ruxolitinib Sandoz
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Amíg ezt a gyógyszert szedi, nem kezdhet el egy új gyógyszert sem alkalmazni anélkül, hogy ne egyeztetett volna előbb az ezt a gyógyszert felíró orvossal. Ide tartoznak a vényköteles gyógyszerek, a recept nélkül kapható gyógyszerek és a gyógynövénykészítmények vagy az alternatív gyógyászati szerek is.

Különösen fontos, hogy megemlítse azokat a gyógyszereket, amelyek az alábbi hatóanyagok bármelyikét tartalmazzák, mivel lehet, hogy kezelőorvosának módosítania kell Önnél a Ruxolitinib Sandoz adagját:
· a fertőzések kezelésére alkalmazott bizonyos gyógyszerek:
· a gombák okozta betegségek kezelésére szolgáló gyógyszerek (mint például a ketokonazol, itrakonazol, pozakonazol, flukonazol és vorikonazol);
· a baktériumok okozta fertőzések kezelésére alkalmazott antibiotikumok (mint például a klaritromicin, telitromicin, ciprofloxacin vagy az eritromicin);
· a vírusfertőzések, köztük a HIV-fertőzés/AIDS kezelésére alkalmazott gyógyszerek (mint például az amprenavir, atazanavir, indinavir, lopinavir/ritonavir, nelfinavir, ritonavir, szakvinavir);
· a hepatitisz-C kezelésére alkalmazott gyógyszerek (boceprevir, telaprevir);
· egy, a depresszió kezelésére szolgáló gyógyszer (nefazodon);
· a magasvérnyomás-betegség (hipertónia) és a mellkasi szorító érzés, nehézségérzés vagy fájdalom (krónikus angina pektorisz) kezelésére alkalmazott gyógyszerek (mibefradil vagy diltiazem);
· egy, a gyomorégés kezelésére szolgáló gyógyszer (cimetidin);
· egy, a szívbetegségek kezelésére alkalmazott gyógyszer (avaszimib);
· a görcsrohamok megszüntetésére alkalmazott gyógyszerek (fenitoin, karbamazepin vagy fenobarbitál és más, epilepszia elleni gyógyszerek);
· a tuberkulózis (tbc) kezelésére alkalmazott gyógyszerek (rifabutin vagy rifampicin);
· egy gyógynövénykészítmény, amit a depresszió kezelésére alkalmaznak (közönséges orbáncfű [Hypericum perforatum]).
Beszéljen kezelőorvosával, ha nem biztos benne, hogy a fentiek vonatkoznak-e Önre.

Terhesség, szoptatás és fogamzásgátlás
Terhesség
· Ha Ön terhes, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
· Terhesség alatt ne szedje a Ruxolitinib Sandoz-t (lásd 2. pont „Ne szedje a Ruxolitinib Sandoz‑t”).

Szoptatás
· A gyógyszer szedésének ideje alatt ne szoptasson (lásd 2. pont „Ne szedje a Ruxolitinib Sandoz-t”). Kérjen tanácsot kezelőorvosától.

Fogamzásgátlás
· A Ruxolitinib Sandoz szedése nem ajánlott azon nőknek, akik teherbe eshetnek, és nem alkalmaznak fogamzásgátlást. Beszélje meg kezelőorvosával, milyen megfelelő fogamzásgátlást alkalmazzon a teherbe esés megelőzésére a Ruxolitinib Sandoz-kezelés ideje alatt.
· Beszéljen kezelőorvosával, ha a Ruxolitinib Sandoz-kezelés alatt teherbe esik.

A készítmény hatásai a gépjárművezetéshez és a gépek kezeléséhez szükséges képességekre
Ha a gyógyszer bevétele után szédülést észlel, ne vezessen gépjárművet és ne kezeljen gépeket.

A Ruxolitinib Sandoz laktózt és nátriumot tartalmaz
Ez a gyógyszer laktózt (tejcukrot) tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag
„nátriummentes”.


3. Hogyan kell szedni a Ruxolitinib Sandoz-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Kezelőorvosa a Ruxolitinib Sandoz-kezelés megkezdése előtt és a kezelés alatt vérvizsgálatot fog végeztetni Önnél annak eldöntésére, hogy melyik a legmegfelelőbb adag az Ön számára, hogy értékelni tudja, hogy Ön hogyan reagál a kezelésre, valamint, hogy van-e a Ruxolitinib Sandoz-nak valamilyen nemkívánatos hatása. Lehet, hogy kezelőorvosának módosítania kell az adagot, vagy le kell állítania a kezelést. Kezelőorvosa a Ruxolitinib Sandoz-kezelés elkezdése előtt és a kezelés alatt körültekintően ellenőrizni fogja az Ön állapotát a fertőzésre utaló jelek vagy tünetek észlelése érdekében.

Mielofibrózis
· Felnőttek: Az ajánlott kezdő adag naponta kétszer 5–20 mg. A legnagyobb adag naponta kétszer 25 mg.
Policitémia véra
· Felnőttek: az ajánlott kezdő adag naponta kétszer 10 mg. A legnagyobb adag naponta kétszer 25 mg.
Akut és krónikus graft verzusz hoszt betegség
· legalább 6 éves és 12 évesnél fiatalabb gyermekek: az ajánlott kezdő adag naponta kétszer 5 mg.
· legalább 12 éves gyermekek, serdülők és felnőttek: az ajánlott kezdő adag naponta kétszer 10 mg.
Ha Ön nem tudja egészben lenyelni a tablettát, illetve a 6 évesnél fiatalabb gyermekek számára, más gyógyszerforma is rendelkezésre állhat más forgalomba hozatali engedély jogosulttól.

A Ruxolitinib Sandoz-t mindennap ugyanabban az időpontban kell bevennie, étkezés közben vagy attól függetlenül.

Kezelőorvosa mindig pontosan meg fogja mondani Önnek, hogy hány Ruxolitinib Sandoz tablettát szedjen. 
Addig kell folytatnia a Ruxolitinib Sandoz szedését, amíg azt kezelőorvosa mondja Önnek.

Ha az előírtnál több Ruxolitinib Sandoz-t vett be
Ha véletlenül a kezelőorvosa által előírtnál több Ruxolitinib Sandoz-t vett be, azonnal forduljon kezelőorvosához vagy gyógyszerészéhez.

Ha elfelejtette bevenni a Ruxolitinib Sandoz-t
Ha elfelejtette bevenni a Ruxolitinib Sandoz-t, egyszerűen csak vegye be a következő adagot a tervezett időben. Ne vegyen be kétszeres adagot a kihagyott adag pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A Ruxolitinib Sandoz mellékhatásainak többsége enyhe – közepesen súlyos, és néhány napos vagy néhány hetes kezelés után rendszerint elmúlik majd.

Mielofibrózis és policitémia véra

Egyes mellékhatások súlyosak lehetnek
Azonnal, a következő esedékes adag bevétele előtt forduljon orvoshoz, ha a következő súlyos mellékhatásokat tapasztalja:

Nagyon gyakori mellékhatás (10-ből több mint 1 beteget érinthet):
· gyomorvérzésre vagy bélvérzésre utaló bármilyen jel, mint például a fekete vagy véres széklet vagy vérhányás;
· váratlanul kialakuló véraláfutás és/vagy vérzés, szokatlan fáradtság, testmozgás vagy pihenés közben jelentkező légszomj, szokatlanul sápadt bőr vagy gyakori fertőzések – ezek vérképzőszervi betegségek lehetséges tünetei;
· fájdalmas bőrkiütés hólyagokkal – az övsömör (herpesz zoszter) lehetséges tünetei;
· láz, hidegrázás vagy a fertőzés egyéb tünetei;
· vörösvértestek alacsony száma (anémia), a fehérvérsejtek alacsony száma (neutropénia) vagy a vérlemezkék alacsony száma (trombocitopénia).

Gyakori mellékhatás (10-ből legfeljebb 1 beteget érinthet):
· bármilyen, az agyban bekövetkezett vérzésre utaló jel, például az öntudat mértékének hirtelen megváltozása, tartós fejfájás, zsibbadás, bizsergés, gyengeség vagy bénulás.

Egyéb mellékhatások
A további lehetséges mellékhatásokat az alábbiakban soroljuk fel. Ha Önnél fellépnek ezek a mellékhatások, tájékoztassa kezelőorvosát vagy gyógyszerészét.

Nagyon gyakori mellékhatás (10-ből több mint 1 beteget érinthet):
· magas koleszterinszint vagy zsírszint a vérben (hipertrigliceridémia);
· kóros májfunkciós vizsgálati eredmények;
· szédülés;
· fejfájás;
· húgyúti fertőzések;
· testtömeg-növekedés;
· láz, köhögés, nehéz vagy fájdalmas légzés, sípoló légzés vagy zihálás, légzéskor jelentkező mellkasi fájdalom – a tüdőgyulladás lehetséges tünetei;
· magas vérnyomás (hipertenzió), ami szédülést és fejfájást is okozhat;
· székrekedés;
· magas lipázszint a vérben.

Gyakori mellékhatás (10-ből legfeljebb 1 beteget érinthet):
· mindhárom típusú vérsejt (vörösvértestek, fehérvérsejtek és vérlemezkék) számának csökkenése (páncitopénia);
· fokozott bélgázképződés (flatulencia).

Nem gyakori mellékhatás (100-ból legfeljebb 1 beteget érinthet):
· tuberkulózis;
· hepatitisz-B-fertőzés kiújulása (amely miatt besárgulhat a bőr és a szem, sötétbarnára színeződhet a vizelet; jobb oldali hasfájás, láz, valamint émelygés vagy hányás jelentkezhet).

Graft verzusz hoszt betegség (GvHD)

Egyes mellékhatások súlyosak lehetnek
Azonnal, a következő esedékes adag bevétele előtt forduljon orvoshoz, ha a következő súlyos mellékhatásokat tapasztalja:

Nagyon gyakori mellékhatás (10-ből több mint 1 beteget érinthet):
· lázzal járó fertőzések jelei, amelyek a következőkkel társulnak:
· izomfájdalom, bőrpír és/vagy nehézlégzés (citomegalovírus-fertőzés);
· vizeletürítés közben fellépő fájdalom (húgyúti fertőzés);
· szapora szívverés, zavartság és gyors légzés (szepszis, vérmérgezés: ez az állapot fertőzéssel és kiterjedt gyulladással áll összefüggésben);
· gyakori fertőzések, láz, hidegrázás, torokfájás vagy szájfekélyek;
· spontán vérzés vagy véraláfutás – ezek az alacsony vérlemezkeszám okozta trombocitopénia lehetséges tünetei.

Egyéb mellékhatások
Nagyon gyakori mellékhatás (10-ből több mint 1 beteget érinthet):
· fejfájás;
· magas vérnyomás (hipertenzió);
· vérvizsgálat kóros lelete, beleértve a következőket:
· magas lipázszint és/vagy amilázszint;
· magas koleszterinszint;
· rendellenes májműködés;
· egy izomból származó enzim szintjének emelkedése (emelkedett kreatin-foszfokináz-szint a vérben);
· emelkedett a kreatinin nevű anyag szintje, ami azt jelezheti, hogy a vese nem működik megfelelően;
· mindhárom típusú vérsejt (vörösvértestek, fehérvérsejtek és vérlemezkék) alacsony száma (páncitopénia);
· hányinger;
· fáradtság, kimerültség, sápadt bőr – ezek az alacsony vörösvértestszám miatt kialakuló vérszegénység tünetei lehetnek.

Gyakori mellékhatás (10-ből legfeljebb 1 beteget érinthet):
· láz, izomfájdalom, vizeletürítéskor jelentkező fájdalom vagy vizeletürítési nehézség, homályos látás, köhögés, megfázás vagy nehézlégzés – BK-vírus-fertőzés lehetséges tünetei;
· testsúlynövekedés;
· székrekedés.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Ruxolitinib Sandoz-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (Felhasználható:/Felh.:) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Ruxolitinib Sandoz?
A Ruxolitinib Sandoz hatóanyaga a ruxolitinib.
· A Ruxolitinib Sandoz 5 mg tabletta 5 mg ruxolitinibet tartalmaz (hidroklorid formájában) tablettánként.
· A Ruxolitinib Sandoz 10 mg tabletta 10 mg ruxolitinibet tartalmaz (hidroklorid formájában) tablettánként.
· A Ruxolitinib Sandoz 15 mg tabletta 15 mg ruxolitinibet tartalmaz (hidroklorid formájában) tablettánként.
· A Ruxolitinib Sandoz 20 mg tabletta 20 mg ruxolitinibet tartalmaz (hidroklorid formájában) tablettánként.
· Egyéb összetevők: laktóz monohidrát, mikrokristályos cellulóz (PH 101), povidon, hidroxipropilcellulóz, A típusú karboximetilkeményítő-nátrium, mikrokristályos cellulóz (PH 102), vízmentes kolloid szilícium-dioxid és magnézium-sztearát.

Milyen a Ruxolitinib Sandoz külleme és mit tartalmaz a csomagolás?
[bookmark: _Hlk221882661]A Ruxolitinib Sandoz 5 mg tabletta fehér vagy csaknem fehér, kerek, mindkét oldalán domború tabletta, egyik oldalán “C24” mélynyomással.
A Ruxolitinib Sandoz 10 mg tabletta fehér vagy csaknem fehér, kerek, mindkét oldalán domború tabletta, egyik oldalán „C25” mélynyomással.
A Ruxolitinib Sandoz 15 mg tabletta fehér vagy csaknem fehér, ovális, mindkét oldalán domború tabletta, egyik oldalán “C26” mélynyomással.
A Ruxolitinib Sandoz 20 mg tabletta fehér vagy csaknem fehér, kapszula alakú, mindkét oldalán domború tabletta, egyik oldalán “C27” mélynyomással.

Ruxolitinib Sandoz 5 mg, 10 mg, 15 mg, 20 mg tabletta
14, 28, 56, 60, 140 vagy 168 db tabletta PVDC/PE/PVC//Al buborékcsomagolásban és dobozban.
14 × 1, 28 × 1, 56 × 1, 60 × 1, 140 × 1 vagy 168 × 1 db tabletta adagonként perforált PVDC/PE/PVC//Al buborékcsomagolásban és dobozban.
14, 28, 56, 60, 140 vagy 168 db tabletta PVDC/PE/PVC//Al naptárjelzéses buborékcsomagolásban és dobozban.
14 × 1, 28 × 1, 56 × 1, 60 × 1, 140 × 1 vagy 168 × 1 db tabletta naptárjelzéses, adagonként perforált PVDC/PE/PVC//Al buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja 
Sandoz Hungária Kft.
1114 Budapest, 
Bartók Béla út 43-47.
Magyarország

Gyártó

Coripharma ehf.
Reykjavikurvegur 78 – 80,
IS-220 Hafnarfjordur
Izland

Lek Pharmaceuticals d.d.
Verovskova ulica 57, 
1526, Ljubljana
Szlovénia

Ruxolitinib Sandoz 5 mg tabletta
OGYI-T-24759/01	56×	PVDC/PE/PVC//Al buborékcsomagolásban

Ruxolitinib Sandoz 10 mg tabletta
OGYI-T-24759/02	56×	PVDC/PE/PVC//Al buborékcsomagolásban

Ruxolitinib Sandoz 15 mg tabletta
OGYI-T-24759/03	56×	PVDC/PE/PVC//Al buborékcsomagolásban

Ruxolitinib Sandoz 20 mg tabletta
OGYI-T-24759/04	56×	PVDC/PE/PVC//Al buborékcsomagolásban


Ezt a gyógyszert az Európai Gazdasági Térség tagállamaiban és az Egyesült Királyságban (Észak-Írországban) az alábbi neveken engedélyezték:

